റെയില്വേ സ്റ്റേഷനിലേക്കുള്ള റോഡിലെ വെള്ളക്കെട്ട് പരിഹരിച്ച് യാത്രക്കാര് കൊട്ടിയം: വെള്ളക്കെട്ടായി മാറിയ മയ്യനാട് റെയില്വേ സ്റ്റേഷനിലേക്കുള്ള പാത മണ്ണിട്ട് നികത്തി സഞ്ചാരയോഗ്യമാക്കി മാറ്റി യാത്രക്കാര്. റെയില്വേ സ്റ്റേഷനിലേക്ക് എല്.ആര്.സി ഗ്രന്ഥശാലയുടെ മുന്നിലൂടെയുള്ള പാതയാണ് മയ്യനാട് റെയില്വേ പാസഞ്ചേഴ്സ് ആക്ഷന് കൗണ്സിലിന്റെ നേതൃത്വത്തില് സഞ്ചാരയോഗ്യമാക്കിയത്. മഴക്കാലത്ത് വെള്ളക്കെട്ടായി മാറുന്ന പാത കാല്നട യാത്ര പോലും സാദ്ധ്യമല്ലാത്ത അവസ്ഥയിലായിരുന്നു. ഇരുചക്ര വാഹന യാത്രക്കാര് പാതയിലെ കുഴികളില് വീണ് അപകടത്തില്പ്പെടുന്നത് പതിവായിട്ടും അധികൃതര് വേണ്ട നടപടികള് സ്വീകരിച്ചിരുന്നില്ല. ഇതേത്തുടര്ന്നാണ് ആക്ഷന് കൗണ്സില് പ്രവര്ത്തകര് നാട്ടുകാരുടെയും യാത്രക്കാരുടെയും സഹകരണത്തോടെ പാതയില് മണ്ണിട്ട് നികത്തിയത്. ആക്ഷന് കൗണ്സില് ഭാരവാഹികളായ കെ. നജിമുദ്ദീന്, റോജി രവീന്ദ്രന്, ഡി. അപ്പുകുമാര്, ലാജി വിജയന്, വി. സന്തോഷ് എന്നിവര് പ്രവര്ത്തനങ്ങള്ക്ക് നേതൃത്വം നല്കി. റോഡ് പൂര്ണമായി സഞ്ചാരയോഗ്യമാക്കണമെന്ന് ആവശ്യപ്പെട്ട് റെയില്വേ അധികൃതര്ക്ക് നിവേദനം നല്കിയതായി ആക്ഷന് കൗണ്സില് പ്രസിഡന്റ് കെ. നജിമുദീന് പറഞ്ഞു. സ്റ്രേഷനിലെ ഒന്നാം പ്ലാറ്റ്ഫോം യാത്രക്കാരുടെ ചെലവില് ചെടികള് വച്ചുപിടിപ്പിച്ച് സൗന്ദര്യവത്കരിക്കുമെന്നും ഭാരവാഹികള് അറിയിച്ചു.